Psalms
			Die Boek van Gebede en Liedere
			Die Boek van Jubeling en Ween
			Dankie Here vir U genade elke dag
			U beskut ons teen die koue storm reën.
Wanneer ek deur die Psalms lees dan besef ek een ding so, so goed en dit is dat die Here ons as Sy Kroon van Sy skepping so goed ken en geformeer het en dat Hy vir ons hierdie kosbare Boek kom gee het. Nie dat die ander 65 boeke in die Woord van minder waarde is nie. Inteendeel. Saam is hulle ‘n eenheid en loop die goue draad van God se Verlossings plan deur die Hele Bybel.
Psalms is egter soos daardie groot ou koelte boom langs die rivier, waar jy na ‘n lang reis, kan gaan neersak, jou moeë voete in die kabbelende water steek en net berus in die Soewereiniteit en Liefde van die Here. (Met respek gesê)
Ons swoeg en spartel sommige dae so met ons eie menswees en ons omstandighede dat ons vergeet dat ons net Pelgrims op hierdie aarde is.
(Soos ons nou leer uit die voorlesing wat Jeanelle vir ons doen uit die Klein Plegrim) 
Ons is geroep om as soldate in die voorste linies te veg. Waar God se Woord ons fondasie is en ons in liefde hierdie waarheid aan ‘n wêreld moet gaan meedeel wat Hom haat en met hul vuiste na Hom bal………
En net om te dink dat ons nie lank gelede dieselfde gedoen het nie. Maar iemand het met ons kom deel uit die Woord, dalk vir ons gebid, saadjies kom saai van God se kosbare Woord en op ‘n dag…..toe kom daar lewe en die Here wederbaar ons siele. Wat ‘n groot wonderwerk.
Staan u nog verwonderd as u dink aan dit wat die Here aan u siel en in u hele lewe kom doen het?
Wanneer ons na Ps 84 kyk dan kom die vraag op (v7) as ek as kind van die Here deur ‘n spreekwoordelike Droëlaagte trek, veroorsaak ek ‘n spreekwoordelike fonteinland?
Ek herinner my net weer aan Ps 1. Kan u onthou wat daar staan?
As u behae in die Here is en u oordink dit dag en nag….wat sal die gevolg wees?
_______________________________________________________________________________________________________________________________(v3)
Dit leer ons dat die troos en bemoediging wat ons self uit God se Woord kry ook ander mense kan troos en bemoedig. 
Dit is amper soos in die Bybelse tye toe mense putte gegrawe het om water te kry, en na hulle kom daar weer ander mense verby en drink weer van dieselfde put, ens ens.
Terwyl ons, onsself ingrawe in God se Woord, is ons wel besig om onsself te voed daarmee, maar ook om uit te gaan en dat ander van daardie vrug mag eet.
Die Woord van God moet altyd gereed lê op ons lippe, omdat Dit vanuit ‘n hart kom wat oorloop daarvan. Ek het die afgelope week met soveel mense gesels, en van die persone loop so oor van die Woord en mens sien hoe hulle begeer om dit toe te pas in hulle lewens, tsv hekkies en tekortkominge wat dit soms wil verhinder. Beur hulle Voort en strek uit soos Paulus sê om die prys te verkry, om die wedloop te voleindig.

So ‘n kosbare gedagte is dat ons, indelf in God se Woord om hierdie kosbare skatte te ontdek. Maar soos ‘n put of dam vol word as daar reën kom, so kom die seën van Bo. Ons kan dit nie fabriseer nie, maar dag vir dag dieper delf en soos die seën van die Here kom deur die Woord ons siele opvul en versterk tot Sy grote eer. Enige put wat water in het, word gevul met water wat een of ander tyd van bo op die aarde geval het, gedreineer het diep in die aarde in en soos ‘n fontein uitloop na bo. So is dit ons verantwoordelikheid om putte te grawe. 
Putte waar ons dieper delf in God se woord, Skrif waarhede vir onsself vasmaak sodat ons nie deur elke wind van leëring meegesleur sal word nie, dat ons onsself kan verwoord in wat ons glo en dan ook dat ander daardeur gevoed kan word. En die wonder van alles, terwyl ons met die Woord besig is, ontvang ons hierdie kosbare seën van bowe wat hierdie waterput van my vol maak.
Spurgeon sê dit so mooi: “Oh what are means and ordinances without the smile of heaven? They are clouds without rain, and pools without water. O God of love, open the windows of heaven and pour us out a blessing!”

